Trine Skei Grande

Trine Skei Grande (født 1969) er administrerende direktør i Forleggerforeningen fra 1. april 2024 og tidligere politiker (V). Hun var leder i Venstre fra 17. april 2010 til 26. september 2020, og fast innvalgt på Stortinget fra Oslo fra 2005 til 2021. Fra 2001 til 2005 var hun fast møtende for Odd Einar Dørum som var justisminister i Kjell Magne Bondeviks andre regjering.

Grande var kunnskaps- og integreringsminister i Erna Solbergs regjering fra 24. januar til 13. mars 2020,Regjeringen.no: Kultur- og likestillingsminister Trine Skei Grande (V), 22. januar 2019 og kultur- og inkluderingsminister fra 17. januar 2018 til 24. januar 2020.   

 Bakgrunn og yrkeskarriere 
Trine Skei Grande er datter av byggmester, kunstner og trekkspillmusiker Helge Grande og lærer og skredder Oddveig Skei.

Hun gikk samfunnsfaglig linje ved Namsos videregående skole 1986–1988 og har grunnfag i sosialøkonomi fra Universitetet i Trondheim fra 1989, mellomfag i statsvitenskap fra Universitetet i Oslo fra 1991 og grunnfag i historie fra Universitetet i Oslo fra 1992.

Grande var frilansjournalist i Namdal Arbeiderblad 1984–1988, jobbet som lærer ved Hunn barneskole i Overhalla i 1989, jobbet som lærer ved Levanger videregående skole 1992–1994, var foreleser i sosialfag ved Høgskolen i Levanger i 1993, informasjonssekretær i Norsk Studentunion 1994–1995, generalsekretær i Norges Bygdeungdomslag 1995–1997 og generalsekretær i Landsrådet for Norges barne- og ungdomsorganisasjoner 1997–1999.

I midten av 1990-årene flyttet hun fra Nord-Trøndelag til Oslo.

I november 2021 ble hun ansatt i kommunikasjonsbyrået Footprint. Fra og med 1. april 2024 er hun administrerende direktør i Den norske forleggerforening.

 Politisk arbeid 
Grande var leder i Nord-Trøndelag Unge Venstre 1987–1989, valgkampsekretær i Nord-Trøndelag Venstre i 1989, medlem av Unge Venstres sentralstyre 1989–1991, politisk sekretær i Venstre i 1990, kampanjesekretær i Unge Venstre i 1990, leder i Norges Venstrekvinnelag 1990–1992 og medlem av Nord-Trøndelag fylkesting 1991–1995. Grande var senere leder i Oslo Venstre 1997–2000, medlem av Oslo bystyre 1997–2003 og Oslos byråd for kultur og utdanning 2000–2001.

Grande var medlem av Venstres sentralstyre 1990–2000 og 1. nestleder 2002–2010 før hun ble valgt til ny leder etter Lars Sponheim i 2010. Grande var parlamentarisk leder fra 2009 og i 2001–2005.

I 2017 var hun partiets førstekandidat til stortingsplass fra Oslo foran Ola Elvestuen og Guri Melby.

Grande har videreført det feministiske arbeidet etter tidligere partileder Eva Kolstad; Grande er også selv medlem av Norsk Kvinnesaksforening. Under Kolstadseminaret i 2019 om de viktigste likestillingsutfordringene pekte Grande på mangfold, stigmatisering og stereotypier som rammer ulike kjønn og grupper som en av de sentrale utfordringene for likestilling i moderne tid.

Den 11. mars 2020 kunngjorde Grande at hun ville gå av som partileder og statsråd, og ikke stille til valg i 2021.

 Stortingskomiteer 
 2001–2005 medlem i Kirke-, utdannings- og forskningskomiteen
 2001–2005 medlem i Den utvidede utenrikskomiteen
 2001–2005 medlem i Valgkomiteen
 2005–2009 medlem i Familie- og kulturkomiteen
 2005–2009 medlem i Valgkomiteen
 2005–2009 medlem i Fullmaktskomiteen
 2009–2013 medlem i Kirke-, utdannings- og forskningskomiteen
 2009–2013 medlem i Den utvidede utenriks- og forsvarskomiteen
 2009–2013 medlem i Kontroll- og konstitusjonskomiteen
 2009–2013 medlem i Valgkomiteen
 2009–2013 medlem i Fullmaktskomiteen
 2013–2017 medlem i Utenriks- og forsvarskomiteen
 2017–2017 medlem i Utdannings- og forskningskomiteen
 2017–2018 medlem i Valgkomiteen
 2017–2018 medlem i Den utvidede utenriks- og forsvarskomiteen
 2020–2021 medlem i Utenriks- og forsvarskomiteen
 2020–2021 medlem i Den utvidede utenriks- og forsvarskomiteen

I 2015 boikottet hun en framtidig reise til Iran sammen med andre medlemmer av Utenrikskomiteen, fordi hun mener at det er diskriminerende at hun som kvinne er tvunget til å dekke til sitt hår for å komme inn i landet. Også Marit Nybakk boikottet. Den norsk-iranske kvinneforeningen Kvinner Opplyser ser boikotten som «å stå opp mot undertrykking av kvinner i Iran».

 Referanser 

 Eksterne lenker 





Kategori:Norske utdanningsministre
Kategori:Norske kulturministre
Kategori:Venstre-statsråder
Kategori:Statsråder i Regjeringen Solberg
Kategori:Venstres ledere
Kategori:Stortingsrepresentanter fra Venstre
Kategori:Stortingsrepresentanter for Oslo
Kategori:Stortingsrepresentanter 2001–2005
Kategori:Stortingsrepresentanter 2005–2009
Kategori:Stortingsrepresentanter 2009–2013
Kategori:Stortingsrepresentanter 2013–2017
Kategori:Byråder i Oslo
Kategori:Venstre-politikere i Oslo
Kategori:Venstre-politikere i Nord-Trøndelag
Kategori:Tillitsvalgte i Unge Venstre
Kategori:Norske pedagoger
Kategori:Generalsekretærer i LNU
Kategori:Stortingsrepresentanter 2017–2021
Kategori:Medlemmer av Norsk Kvinnesaksforening
Kategori:Norske kommunikasjonsfolk
Kategori:Personer fra Overhalla kommune
Kategori:Ledere i Norges Venstrekvinnelag